**Sűrűbb mint a vér**  
(Thicker Than Blood)  
Színes, szinkronizált amerikai filmdráma, 92 perc, 1998  
rendező:  Richard Pearce  
író:  Bill Cain  
szereplő(k):  
Mickey Rourke (Frank Larkin)  
Dan Futterman (Griffin Byrne)  
Lauren Vélez (Camilla Lopez)

**Filmleírás:**  
Szeretünk segíteni. Néha még akkor is, amikor előre tudjuk, hogy bizonyos dolgokat nem tudunk megváltoztatni. A film egy fiatal gettólakó drámáját mutatja be, aki tehetségével próbál kitörni a hétköznapok szörnyűségeiből. Bátyja kábítószert árul, édesanyja önmagát, azért, hogy eltartsa családját. Egész addig valamennyire működik az egyensúly, amíg egy fiatal, segítőkész tanár meg jelenik. Segíteni akar. De szabad-e egy családot megbolygatni? Szabad-e egy tehetséges fiatalt kiemelni korábbi környezetéből, ha aztán nem áll mellette senki?  
Ki dönt, és hogyan teheti azt meg? Van-e egyáltalán szabad akarata egy hátrányos környezetben élő személynek? Segíthetünk-e, s ha igen, milyen módon?  
A film ezeket a kérdéseket feszegeti.

**Korosztályi javaslat:** 16 év fölött  
**Földolgozási javaslatok**  
**Téma:** Segítőnek lenni  
**Megfigyelési szempontok:**

* Milyen problémákkal találkozhatunk a filmben?
* Ki és milyen eszközzel akar segíteni a körülötte lévőknek?
* Mi van a segítő szándékok mögött?

**Játék:**Vakvezetés  
**Forrás**: Önismereti játékok gyűjteménye, Pedellus, Budapest, 1999. alapján  
**Körülmények**: Egész csoport együtt  
**Eszközök**: -  
**Leírás**: Egy önként vállalkozónak bekötjük a szemét, s az előre kialakított terepen (lehetőleg úgy, hogy ne történjen sérülés) kell végigmennie. Ez azonban csak úgy sikerülhet, ha a csoport segít neki.  
A célhoz érés után érdemes több emberrel is végigmenni a terepen, majd átbeszélni, hogy mi jelentett segítséget, mi nem.

**Igemagyarázathoz, beszélgetéshez használható bibliai igehelyek:**

Zsolt 60,13 “Nyújts segítséget az ellenség ellen, mivel az emberi segítség ingatag!”  
Péld 17,17 “Mindig szeret a barát, de testvérré a nyomorúságban válik.”